นายกรัฐมนตรีประชุมร่วมเอกอัครราชทูตและกงสุลใหญ่ประจำประเทศเพื่อนบ้าน กับผู้ว่าราชการจังหวัดชายแดน ผนึกความร่วมมือพัฒนาชายแดนสู่ความมั่นคงที่ยั่งยืน
นายกรัฐมนตรี ประชุมร่วมเอกอัครราชทูตและกงสุลใหญ่ประจำประเทศเพื่อนบ้าน กับผู้ว่าราชการจังหวัดชายแดน ผนึกความร่วมมือพัฒนาชายแดนสู่ความมั่นคงที่ยั่งยืน

พลเอก ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ หรือ คสช. เป็นประธานการประชุมเอกอัครราชทูตและกงสุลใหญ่ประจำประเทศเพื่อนบ้าน กับผู้ว่าราชการจังหวัดชายแดน 32 จังหวัด ในหัวข้อ ความร่วมมือเพื่อพัฒนาชายแดนที่มั่นคง มั่งคั่ง และ ยั่งยืน มุ่งหวังบูรณาการการทำงานระหว่างหน่วยงานราชการ โดยเฉพาะกระทรวงการต่างประเทศ และ กระทรวงมหาดไทย เพื่อส่งเสริมการขับเคลื่อนยุทธศาสตร์ชาติและความร่วมมือระหว่างกัน เพื่อทำหน้าที่ "เชื่อมไทยสู่โลก เชื่อมโลกสู่ไทย" ภายใต้นโยบาย "ไทยนิยมยั่งยืน" และ "การทูตประชารัฐ" เพื่อให้ทุกภาคส่วนไม่ว่าจะเป็นส่วนกลางหรือส่วนภูมิภาค มีบทบาทในการกำหนดและดำเนินนโยบายต่างประเทศ เพื่อขับเคลื่อนประเทศ ให้เกิดประโยชน์แก่ประชาชนอย่างแท้จริง 

โดยในการประชุมจะเน้นหารือและแลกเปลี่ยนข้อมูล รวมถึงแนวทางการดำเนินงานระหว่าง 2 กระทรวง ในการดำเนินนโยบายต่อประเทศเพื่อนบ้าน รวมทั้งจะรับทราบโอกาสและความท้าทายในการร่วมพัฒนาชายแดน และ กำหนดมาตรการ แนวทาง โครงการนำร่องร่วมกันในการขับเคลื่อนยุทธศาสตร์ชาติให้จังหวัดชายแดนของไทยมีความมั่นคง มั่งคั่ง และ ยั่งยืน รวมทั้งจัดตั้งกลไกความร่วมมือระหว่าง 2 กระทรวง ให้เป็นรูปธรรมมากขึ้น